Úradný vestník L 345 , 29/12/2001 S. 0018 - 0019



Nariadenie Komisie (ES) č. 2589/2001 z 27. decembra 2001 ktorým sa mení a dopĺňa nariadenie (EHS) č. 94/92 o podrobných pravidlách na vykonávanie opatrení pre dovoz z tretích krajín ustanovených v nariadení (EHS) č. 2092/91 KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín [1], naposledy zmenené a doplnené nariadením Komisie (ES) č. 2491/2001 [2], najmä na jeho článok 11 ods. 1, keďže: (1) Zoznam tretích krajín, z ktorých musia pochádzať určité poľnohospodárske výrobky, aby sa s nimi mohlo obchodovať v rámci spoločenstva, stanovený v článku 11 ods. 1 nariadenia (EHS) č. 2092/91, je stanovený v prílohe k nariadeniu Komisie (EHS) č. 94/92 [3], naposledy zmenenému a doplnenému nariadením (ES) č. 349/2001 [4]. Tento zoznam bol zostavený v súlade s článkom 11 ods. 2 nariadenia (EHS) č. 2092/91. (2) Česká republika predložila Komisii žiadosť o rozšírenie kategórií produktov uvedených v zozname stanovenom v článku 11 ods. 1 nariadenia (EHS) č. 2092/91 o zvieratá a živočíšne výrobky. Predložila informácie požadované podľa článku 2 ods. 2 nariadenia (EHS) č. 94/92. (3) Preskúmanie týchto informácií a následná diskusia s českými orgánmi viedli k záveru, že v tejto krajine sú pravidlá upravujúce produkciu a inšpekciu zvierat a živočíšnych výrobkov rovnocenné s pravidlami ustanovenými v nariadení (EHS) č. 2092/91. (4) Výsledok preskúmania taktiež odhalil, že české pravidlá vzťahujúce sa výrobky, ktoré sú alebo majú byť označené údajmi, ktoré sa vzťahujú na konverziu, nie sú rovnocenné s pravidlami nariadenia (EHS) č. 2092/91, pokiaľ ide o výrobky obsahujúce viac ako jednu prísadu poľnohospodárskeho pôvodu. V dôsledku toho sa na tieto výrobky nevzťahuje toto nariadenie. (5) Opatrenia stanovené v tomto nariadení sú v súlade so stanoviskom výboru uvedeného v článku 14 nariadenia (EHS) č. 2092/91, PRIJALA TOTO NARIADENIE: Článok 1 Časť prílohy k nariadeniu (EHS) č. 94/92 týkajúca sa Českej republiky sa týmto nahrádza textom v prílohe k tomuto nariadeniu. Článok 2 Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 27. decembra 2001 Za Komisiu Franz Fischler člen Komisie [1] Ú. v. ES L 198, 22.7.1991, s. 1. [2] Ú. v. ES L 337, 20.12.1992, s. 9. [3] Ú. v. ES L 11, 17.1.1992, s. 14. [4] Ú. v. ES L 52, 22.2.2001, s. 14. -------------------------------------------------- PRÍLOHA "ČESKÁ REPUBLIKA 1. Kategórie produktov: a) nespracované poľnohospodárske rastlinné výrobky a zvieratá a nespracované živočíšne výrobky v zmysle článku 1 ods. 1 písm. a) nariadenia (EHS) č. 2092/91, okrem: - rastlinných výrobkov, ktoré sú alebo majú byť označené údajmi, ktoré sa vzťahujú na konverziu, a ktoré obsahujú viac ako jednu prísadu poľnohospodárskeho pôvodu, - zvierat a živočíšnych výrobkov, ktorú sú alebo majú byť označené údajmi, ktoré sa vzťahujú na konverziu, - produkty akvakultúry; b) spracované poľnohospodárske rastlinné a živočíšne výrobky určené na ľudskú spotrebu v zmysle článku 1 ods. 1 písm. b) nariadenia (EHS) č. 2092/91 okrem: - rastlinných výrobkov, ktoré sú alebo majú byť označené údajmi, ktoré sa vzťahujú na konverziu, a ktoré obsahujú viac ako jednu prísadu poľnohospodárskeho pôvodu, - živočíšnych výrobkov, ktoré sú alebo majú byť označené údajmi, ktoré sa vzťahujú na konverziu, - výrobkov obsahujúcich produkty akvakultúry. 2. Pôvod: výrobky kategórie podľa bodu 1 písm. a) a ekologicky vyrobené prísady do výrobkov kategórie podľa bodu 1 písm. b), ktoré boli vyrobené v Českej republike. 3. Kontrolný subjekt: "KEZ o.p.s." 4. Subjekt vydávajúce osvedčenia: "KEZ o.p.s." a "Oddelenie štrukturálnej politiky a poľnohospodárskeho vývoja" 5. Trvanie zaradenie: do 30. júna 2003." --------------------------------------------------